মুচলেকার পর শপথবাক্য পাঠ! দলে ভাঙনের আশঙ্কায় অভিনব পদক্ষেপ কংগ্রেসের। 
বিধানসভা নয়! মালদহেই শপথবাক্য পাঠ করলেন জোটের বিধায়কেরা। রবিবেলায় এমনই অভিনব ঘটনার সাক্ষী থাকল মালদহ টাউন হল। 
প্রসঙ্গত, দলবিরোধী কাজ থেকে বিধায়কদের বিরত রাখতে একশো টাকার স্ট্যাম্প পেপারে মুচলেকা লিখিয়ে নিয়েছিলেন প্রদেশ কংগ্রেস নেতৃত্ব। যা নিয়ে বিরোধীদের কটাক্ষের মুখে পড়তে হয় কংগ্রেসকে। এমনকী, দলের শীর্ষনেতৃত্ব প্রদেশ কংগ্রেস সভাপতি অধীর চৌধুরীর ওই মুচলেকা-ব্যবস্থায় সায় দেননি। 
এদিন মালদহের টাউন হলে জোটের বিধায়কদের সংবর্ধনার আয়োজন করেছিল জেলা কংগ্রেস। এবারের বিধানসভা নির্বাচনে মালদহের ১২টি কেন্দ্রের মধ্যে ৮টিতে জয়ী হয়েছেন কংগ্রেসপ্রার্থীরা। দু’টিতে বামপ্রার্থী এবং একটিতে জোট সমর্থিত নির্দল প্রার্থী জয়ী হয়েছেন। বাকি একটি আসন গিয়েছে বিজেপি’র হাতে। এদিন জোটের ১০ জন বিধায়ককে সংবর্ধনা দেওয়া হয়। তবে অনুপস্থিত ছিলেন মোথাবাড়ির কংগ্রেস বিধায়ক সাবিনা ইয়াসমিন। তাঁর বাবা গুরুতর অসুস্থ অবস্থায় কলকাতার একটি হাসপাতালে ভর্তি থাকায় সাবিনা হাজির থাকতে পারেননি। যদিও এদিন অনুষ্ঠানের মাঝেই মালদহ জেলা কংগ্রেসের সভানেত্রী তথা সাংসদ মৌসম বেনজির নূরের সঙ্গে তাঁর ফোনে কথা হয় বলে জানিয়েছেন কংগ্রেস নেতৃত্ব।  
এদিন সংবর্ধনার শেষ পর্যায়ে দল ছেড়ে অন্য দলে না যাওয়ার বিষয়ে শপথবাক্য পাঠ করেন জোটের বিধায়কেরা। মঞ্চে মৌসমের সঙ্গেই ছিলেন জেলা বামফ্রন্টের আহ্বায়ক তথা সিপিএমের জেলা সম্পাদক অম্বর মিত্র। শপথে মূলত বিধায়কেরা দল না ছাড়ার অঙ্গীকার করেন। হরিশ্চন্দ্রপুরের কংগ্রেস বিধায়ক আলম মোস্তাক মাইক্রোফোনে শপথবাক্য পাঠ করেন। বাকি সকলে হাতে হাত ধরে একই কথা বলেন। পরে অম্বর বলেন, ‘‘বিধায়কেরা সকলে একইসঙ্গে অঙ্গীকার করেছেন। আমরা তৃণমূল শূন্য (মালদহে একটি আসনও পায়নি তৃণমূল) জেলা তৈরি করেছি। অন্য কোনও দলে যাব না। ঐক্যবদ্ধভাবেই মানুষের পাশে ছিলাম, থাকব।’’ তবে কি দলে ভাঙনের আশঙ্কা থেকেই এমন শপথ? তা মানতে নারাজ অম্বর। তাঁর কথায়, ‘‘এখানকার বিধায়কেরা পরীক্ষিত। দলে ভাঙনের কোনও বিষয় নেই। সকলে ঐক্যবদ্ধ হয়ে কাজ করবেন, সে কথাই বলেছেন।’’ এদিন শপথ নেওয়া বিধায়ক নীহার ঘোষ (জোট সমর্থিত নির্দলপ্রার্থী) বলেন, ‘‘যাতে কেউ অন্য দলে না যান, একসঙ্গে মিলে কাজ করেন, তার জন্যই সকলে হাতে হাত মিলিয়ে কয়েকটি কথা বলেছি। বলেছি, মানুষের যে কোনও বিপদে আমরা ১১ জন ঝাঁপিয়ে পড়ব।’’ 
বামফ্রন্ট নেতৃত্ব ভাঙনের সম্ভাবনার কথা উড়িয়ে দিলেও মৌসমের গলায় আশঙ্কা স্পষ্ট। তাঁর কথায়, ‘‘জেলায় একজন তৃণমূলপ্রার্থীও জেতেননি। জোটের বিধায়কদের উপরে দল ছাড়ার চাপ আসতে পারে। তাই বিধায়কেরা স্বতঃস্ফূর্তভাবেই শপথবাক্য পাঠ করেছেন।’’ 
মুচলেকা। শপথবাক্য পাঠ। এরপর ভাঙন ঠেকাতে কি আরও কিছু করবে কংগ্রেস? প্রশ্নটা অধীর, মৌসমেরাই তুলে দিলেন!